GRAAD 12 WERKVEL 1 OPSOMMING

HOE WERK ‘N OPSOMMING (‘SUMMARY’)?

Om ‘n teks te kan opsom is ‘n belangrike vaardigheid wat jy deur jou hele lewe gaan nodig hê.

Hier is ‘n stappe wat jou kan help om hierdie vaardigheid te bemeester:

1. Lees die teks vlugtig deur om ‘n geheelbeeld te kry.
2. Lees nou die teks nog minstens twee keer aandagtig en onderstreep of verlig die SLEUTELWOORD of sleutelwoorde in elke paragraaf.
3. Verdeel jou bladsy in twee helftes en skryf die sleutelsinne direk uit die leesstuk neer, waarna jy die sleutelsinne in jou EIE WOORDE langsaan verwerk.
4. Skryf nou die 7 sleutelsinnesinne wat jy in jou eie woorde weergegee het ondermekaar neer.
5. Sien jy, dis so maklik!

**TOEPASSING**

Lees die onderstaande teks aandagtig deur en voer die instruksies uit.

**INSTRUKSIES:**

1. Som die SEWE WENKE oor hoe om te verseker dat jou drinkwater skoon is jou EIE VOLSINNE op.
2. Skryf die wenke puntsgewys in die regte volgorde neer.
3. Nommer die wenke van 1 tot 7
4. Jou opsomming mag nie langer as 70 woorde wees nie.
5. Dui die KORREKTE getal woorde aan die einde van die opsomming aan.

|  |
| --- |
| Verseker dat jou drinkwater skoon is  Kraanwater wat normaalweg veilig is om te drink, kan besoedel word as gevolg van ’n oorstroming, ’n storm, ’n gebarste pyp of iets anders. Wat kan jy doen, selfs onmiddellik ná ’n ramp, om te verseker dat jy nie besoedelde water inneem nie?  Verseker dat al jou drinkwater—insluitende die water waarmee jy tande borsel, ys maak, voedsel en skottelgoed was of kook—van ’n veilige bron af kom, soos van verseëlde bottels water van ’n maatskappy met ’n goeie naam.  As daar ’n moontlikheid bestaan dat jou kraanwater besmet is, moet jy jou water kook of dit met die gepaste chemikalieë behandel voordat jy dit gebruik. As jy chemikalieë gebruik, soos chloor of watersuiweringstablette, moet jy die vervaardiger se instruksies sorgvuldig volg.  Gebruik waterfilters van ’n goeie gehalte, as dit beskikbaar en bekostigbaar is. As geen watersuiweringsmiddels beskikbaar is nie, kan jy gewone bleikmiddel gebruik. Voeg twee druppels bleikmiddel vir elke liter water by, meng goed en laat die water dan 30 minute lank staan voordat jy dit gebruik.  Hou gesuiwerde water altyd in skoon, bedekte houers om te verhoed dat dit weer besmet word.  Maak seker dat jou hande skoon is wanneer jy waterhouers hanteer, en moenie jou hande of vingers in die drinkwater sit nie.  [Verwerk uit: www.jw.org/af/publikasies/verbeter-jou-gesondheid] |

**Op die volgende bladsy is ‘n voorbeeld van hoe jou opsommingkan lyk.**

**HOE HET JY GEVAAR?**

|  |  |
| --- | --- |
| **Verseker dat al jou drinkwater**—insluitende die water waarmee jy tande borsel, ys maak, voedsel en skottelgoed was of kook—**van ’n veilige bron af kom**, soos van verseëlde bottels water van ’n maatskappy met ’n goeie naam. | 1. Maak seker al jou drinkwater kom van ‘n veilige bron af. |
| **As daar ’n moontlikheid bestaan dat jou kraanwater besmet is, moet jy jou water kook of dit met die gepaste chemikalieë behandel voordat jy dit gebruik**. As jy chemikalieë gebruik, soos chloor of watersuiweringstablette, moet jy die vervaardiger se instruksies sorgvuldig volg. | 1. As kraanwater dalk besmet is, kook dit of behandel dit met chemikalieë. |
| ‘**Gebruik waterfilters van ’n goeie gehalte**, as dit beskikbaar en bekostigbaar is. **As geen watersuiweringsmiddels beskikbaar is nie, kan jy gewone bleikmiddel gebruik.** Voeg twee druppels bleikmiddel vir elke liter water by, meng goed en laat die water dan 30 minute lank staan voordat jy dit gebruik. | 1. Waterfilters moet van goeie gehalte wees. 2. Bleikmiddel kan gebruik word om water te suiwer. |
| **Hou gesuiwerde water altyd in skoon, bedekte houers** om te verhoed dat dit weer besmet word. | 1. Hou gesuiwerde water in skoon, toe houers. |
| **Maak seker dat jou hande skoon is wanneer jy waterhouers hanteer**, en **moenie jou hande of vingers in die drinkwater sit nie.** | 1. Was jou hande voor jy waterhouers hanteer. 2. Hou jou hande uit die drinkwater uit. |

7 wenke = 7 punte; 3 punte vir taalgebruik in jou eie woorde = **TOTAAL: 10**